khistorydata/jeongjo-sjw-relations huggingface dataset:
정조 5년
鄭志儉。以吏曹言啓曰。今此社稷宗廟景慕宮臘亨大祭。協律郞。例以掌樂院官員塡差。而主簿一員未差。將無推移分排之路。主簿未差之代。口傳備擬以入之意。敢啓。傳曰。允。
정조 5년
又以義禁府言啓曰。司僕寺內乘李儒敬鄭駿采。主簿魚用元等。拿囚之意。敢啓。答曰。知道。
정조 5년
又以義禁府言啓曰。忠州前營將李輯。拿囚之意。敢啓。答曰。知道。
정조 5년
又以義禁府言啓曰。時囚罪人孫相龍。還發配所。李顯采放送。廉天培仍囚事。草記批旨內。廉天培。考律勘放後。草記事。命下矣。時囚罪人廉天培段。全羅右水使李邦鵬狀啓內。本鎭所掌儲置米八十二石。不報營門。擅自加分。十一石零。私用云。儲置米。自是待變軍需。則半留半分。法意甚嚴。而私自那移。若是夥然。其所犯科。不可容貸罪。取考律文。則續大典倉庫條有曰。還上留庫中。加分不及半者。勿論石數。竝奪告身。大明律不應爲條有曰。凡不應得爲而爲之事理重者。杖八十。那移出納條有曰。凡各衙門收支錢糧等物。若監臨主守。不正收正。支那移出納還充官用者。計贓準。監守。自盜論罪。止杖一百流三千里。監守。自盜倉庫錢糧條有云。凡監臨主守。自盜倉庫錢糧等物。一貫之上至二貫五百文。杖九十。五貫杖一百。名例有曰。二罪俱發。以重者論。大典推斷條有曰。犯私罪杖一百決杖。告身盡行追奪。先朝受敎內。王府決杖者。代以金贖矣。廉天培。儲置米八十二石擅分。十一石零。那移罪。從重論。杖一百收贖。告身盡行追奪。放送之意。敢啓。答曰。知道。如有功。減一等。
정조 5년
趙尙鎭。以義禁府言啓曰。時囚罪人廉天培。杖一百收贖。告身盡行追奪。放送事。照律草記批旨內。如有功。減一等事。命下矣。廉天培無功之意。敢啓。答曰。知道。
정조 5년
事變假注書李敏采所啓。臣敬奉聖敎。馳往傳諭于南部薰陶坊苧廛洞。議政府領議政徐命善所住處。則以爲明日次對之將擬頉稟。實緣狗馬之病。適苦而然也。臣子之道。安敢以君父誨飭。爲一毫難安之端乎。今玆史官臨宣。恩敎鄭重。奉讀未半。感涕無從。謹當自力賤疾。待曉趨赴云矣。敢啓。答曰。知道。
정조 5년
司諫趙榮弼。掌令具修溫洪宗藎。持平姜垣。正言沈商賢啓曰。臣等。俱以無似。猥叨見職。觸事昏憒。僨誤是俟。乃於日者諡號署經時。贈判書李孟專。贈判書金雲澤。諡號之或犯徽號。或犯諱字。矇不覺察。循例署出矣。參坐館官。旣被重譴。則臣等不察之失。固所難免。且況大僚疏批之下。已至多日則卽地自引。臺體則然。而昏謬不覺。今始來避。由前由後所失俱大。顧何敢晏然。仍冒於臺次乎。請命遞斥臣等之職。答曰。何太遲也。勿辭。亦勿退待。
정조 5년
吏曹判書李衍祥疏曰。伏以臣。日昨政席。伏聞以諡狀不察事。有禮堂罷職之敎。臣於是悚隕震恐。有不敢厭然泯伏。方將冒陳同罪之忱。仰請竝勘之典。此際得伏見大僚箚本及批旨下者。尤不勝萬萬惶蹙之至。竊念最初照訖。雖屬該寺。及後關由。二曹惟均。而事會促迫。未暇繙閱。厪占位署。旋送政府。其失於審察。辜負職責之罪。固不當倖逭。至若望筒修整。臣旣主管。而始則忙忽。終又因循。不能看詳而致謹。以致矇然而上徹。論其罪戾。實無間於擬議之諸臣。則臣心震竦悸慄。固難自勝。而在朝家責罰之道。宜無異同。玆敢略陳自列之章。仰瀆崇嚴之聽。伏乞聖明。俯垂鑑諒。亟命有司。一體勘斷臣罪。以嚴法紀。以安微分。千萬幸甚。且臣奔走之餘。重傷風寒。宿症添劇。面部浮疼。精神眩瞀。落席涔涔。不自意。狗馬賤疾。上煩睿念。金吾開坐。有次堂擧行之命。感祝惶隕。無地自容。以此情病。治疏將上之際。政牌俯臨。而末由趨承。尤增死罪。伏願重賜嚴處焉。答曰。省疏具悉。卿其勿辭行公。
정조 5년
辛丑十一月二十四日辰時。上御誠正閣。承旨入待時。左承旨徐有防。右承旨趙時偉。左副承旨金宇鎭。前一直提學鄭民始。檢敎直閣徐鼎修。記事官趙興鎭。別兼春秋徐龍輔鄭東浚。以次進伏訖。上曰。予於領相事。如是深慨者。卽此領相之故。而領相則終不知予心。豈不慨咄乎。此等小事如此。如或有至大更張之事。則上下之意。必不歸一。將何以爲之乎。有防等曰。聖敎至此。臣等亦不勝萬萬惶悚矣。上曰。予之性品。若見人不是處。則不能含容留中。必爲盡言然後。予心卽降。非不知氣質之病。而如是更言矣。民始曰。領相之今番事。萬萬做錯矣。上曰。吾非此領相。則豈如是屢屢耶。民始曰。臣雖至愚。豈不知聖意乎。命退。諸臣以次退出。
정조 5년
行都承旨嚴璹藥院進。左承旨趙瑍未肅拜。右承旨金宇鎭坐直。左副承旨李世奭坐直。右副承旨鄭志儉坐。同副承旨鄭景淳未肅拜。注書趙興鎭仕李祖承病。假注書李魯春藥院直。事變假注書李敏采仕。
정조 5년
以兵曹參議尹冕東上疏。傳于鄭志儉曰。此辭疏乎。應旨乎。後弊所關。不可無飭。捧納承旨遞差。
정조 5년
承旨前望單子入之。趙鼎鎭黃昇源落點。
정조 5년
金宇鎭啓曰。新除授右副承旨趙鼎鎭。方在削職中。以前任水原府使。解由未出。何以爲之。敢稟。傳曰。元望筒。勿施。
정조 5년
又啓曰。新除授同副承旨黃昇源。卽爲牌招察任。何如。傳曰。國子長遞易。亦屬可悶。元望筒勿施。前望單子入之。
정조 5년
以承旨前望單子。傳于金宇鎭曰。前承旨鄭景淳。敍用。
정조 5년
傳于鄭志儉曰。承旨前望單子入之。
정조 5년
承旨前望單子入之。趙瑍鄭景淳落點。
정조 5년
傳于金宇鎭曰。朝筵聞承宣之奏。旣以爲病未登筵。則夙夜之任。勢難强令行公。俄有許遞之命矣。更聞之。則次對雖難入參。供職足可爲之云。勿遞。仍卽牌招入直。
정조 5년
又傳于曰。大臣。旣有筵奏。在囚內乘汰去放送。其中鄭駿采。再次傳敎。渠旣親聽。罪又不輕。令該府。從重勘律後。草記。
정조 5년
傳于金宇鎭曰。假郞廳拿處代。不卽差出。吏曹堂上推考。
정조 5년
兵曹口傳政事。以鄭尙淳徐鼎修趙尙鎭。爲副司直。申鴻周爲副司果。
정조 5년
兵曹口傳政事。以田文顯申鴻周。爲兼內乘。
정조 5년
金宇鎭。以吏曹言啓曰。今此景慕宮臘享大祭。終獻官。前承旨趙尙鎭塡差。而時無職名。令該曹。口傳付軍職。何如。傳曰。允。
정조 5년
李世奭。以司僕寺內乘。以一二提調意啓曰。新除授兼內乘申鴻周。時無職名。令該曹。口傳付軍職。冠帶常仕。何如。傳曰。允。
정조 5년
金宇鎭。以義禁府言啓曰。在囚內乘汰去放送。鄭駿采。從重勘律後。草記事。命下矣。時囚罪人李儒敬。汰去放送。而鄭駿采段。傳敎內再次傳敎。渠旣親聽。罪又不輕。令該府。從重勘律罪。大明律制書有違條有曰。凡奉制書。有所施行。而違者杖一百。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。鄭駿采杖一百收贖。告身盡行追奪。放送。何如。傳曰。允。如有功議。各減一等。
정조 5년
李世奭。以義禁府言啓曰。時囚罪人鄭駿采。杖一百收贖。告身盡行追奪。放送事。草記批旨內。如有功議。各減一等事。命下。而鄭駿采。無功議云矣。敢啓。答曰。知道。
정조 5년
兵曹參議尹冕東疏曰。伏以臣。空疎寡陋。百不猶人。獨有一段蘊結于中者。卽憂治危明。畢命願忠之心而已。向來執藝一言。亶出於仰感惻怛之旨。少陳愚蒙之見。而不意天恩渙汗。批敎優異。加之以便蕃之錫。侈之以親授之典。自古昌言嘉謨之臣。亦何限哉。而未有如臣之只以寂寥數語。遽媒曠絶異渥者也。泰山河海。不壤不擇之盛。於臣身親見。信乎大聖人處分。出尋常萬萬。而臣之榮耀。果何如也。臣之感祝。又何如也。第伏聞關西儒生輩。以臣疏中一句語。謂爲渠輩一筆句斷。至於橫惹葛藤。空出齋學之境。自上。特下威罰。明正其罪。一以尊國體。一以矯民習。如是之後。臣顧無可辯之端。亦似無可引之義。而但念遐鄕之人。見識不明。莫知朝令之至當。賤臣之本心。驟聞傳說。群情驚擾。繼以有觖望之歎。則亦足悶也。夫臣疏句語曰馮拯賦詩。尙不可退虜云。承之以此曹讀書。將焉用哉云。焉用二字。卽焉能禦敵之意。實非貶薄渠輩。俾不得讀書之謂也。蓋忠臣義士。亦豈不在於兜鍪之間。而論其本。則親上事長之節。皆從讀書中出來。讀書何可已也。假使西北二路。惟武力是尙。全不曉文。則臣當如宋臣請開五路仕進之門。勸令讀書求仕之不暇。夫如是故。以國朝言之。昔在西北貿貿之時。前後名碩之按道者。率皆以興學敎士爲先。設置贍養之具。燦然至今。從古以來。其孰有以讀書爲非者哉。況我聖上。崇儒右文之治。卓冠百王。雖漢帝之辟雍。唐宗之集賢。不得專美於古。爲今日臣民者。期門羽林之子。亦可使之通孝經章句。仰惟穆淸一念。未嘗一日不在於詩書禮樂之藪。則同文之中。一視之下。豈獨捐棄渠輩。使不與被煥郁之休哉。目今二路風氣嬗變。俗尙沈痼。其爲弊如臣前疏所陳。故臣之本意以爲。救偏補弊之道。不在乎他。若果激勸靺鞈之類。使之興起而樂趨。則譬如舟之載物。一邊爲重。則一邊自輕。又如晝晷漸長。則夜刻自短。默移而潛化之。使民日遷而不知也。幸蒙天日之明。素知此弊爲然。十行絲綸。丁寧諄複。明白曉示。而初何嘗抑其讀書也。又何嘗阻其赴試耶。戒之諭之。欲其覺悟。摩之漸之。欲其變化。聖明亦何心哉。隨時矯枉之政。不得不如是也。渠雖至愚。奉讀之際。其必怳如析酲。而麤性本迷。慍意遽生。不知事理。不顧事體。初未解看文字。徒能摘抉言語。把扼臣身。恣其踸踔。臣之疲餒。固不足恤。而明命之下。作此駭擧。其爲干聖化而紊朝紀者。不亦大乎。渠罪渠自作之。眞所謂不可逭者。上天雖至仁。不能廢霜雪。先王雖至德。不能置刑章。聖明亦何心哉。率下礪俗之政。又不得不如是矣。然而名以章甫四人之遠地定配。萬死流離於氷雪。數十人之限己身停擧。一生同腐於草卉。景色愁沮。恐有欠於四海同春之氣像。而在微臣。殆同伯仁由我。抑其人何異赤子入井也。況逖矣西土。不識本事之如何。只憑京邸消息。種種疑懼。在在落莫。此非但懷保樂利之道。不當如是。始欲奬衆武之氣。末又孤諸生之望。可謂得不補失。邊徼人心。所當着意收拾。以爲固藩籬衛根本之策。而或者處置之際。少失其宜。則烏在其爲國家深長慮者哉。此實。臣之罪也。且以被罪諸儒言之。今則罪已著矣。罰已施矣。臣誠嚴畏。不敢有所建請。而惟殿下。淵然深思。穆然遠覽。旣張焉或使弛之。旣闔焉或使闢之。與天同造。草木昆蟲。皆得其所樂。則豈不休哉。而雖彼愚迷之俗。亦可知陰陽慘舒之權。雨露浩蕩之澤。庶幾衆心成城。桑土衣袽之圖。未必不在於此矣。事起臣身。以至瀆擾宸旒。論臣之罪。尤合萬殞。惶愧之極。宜卽一疏自訟。而處分纔下。干冒是懼。今始露章。仰暴肝膈之私。伏乞聖慈。特許鐫遞。以安賤分。千萬幸甚。答曰。省疏具悉。爾其勿辭察職。
정조 5년
辛丑十一月二十五日辰時。上御誠正閣。大臣備局堂上。引見入侍時。領議政徐命善。漢城判尹鄭好仁。兵曹判書李性源。行副司直徐浩修。刑曹判書李命植。戶曹判書鄭民始。同知中樞府事徐有隣。行副司直李柱國。兵曹參判鄭昌聖。漢城左尹李敬懋。戶曹參判蔡弘履。大司諫林蓍喆。左承旨金宇鎭。假注書李魯春。事變假注書李敏采。記注官張顯慶。記事官金鳳顯。以次進伏訖。命善進前曰。日氣甚寒。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。命善曰。臣性本愚迷。事多昏憒。無往非罪。夙夜憂懼。未效涓埃之報。徒切負乘之歎。至於今番事。而又罪上添罪。臣實求死不得矣。上曰。卿言過矣。昨聞卿有引入之意。至有日次頉稟之擧。故昨所宣諭。儘是敷心之言。予豈有深意也。卿於伊日賓對以後。若堅守初見。一向爭執則已矣。旣以自本寺擔當之意。有所仰對。而及其擧行之際。名曰矯革。弊實依舊。惡在其通變之意哉。予以無隱之意。有所云云。夫豈有深意也。況卿終因此事。遂決去就。則當此嘵嘵之世。安知無將計取計。陰幸其去之類乎。此又不可不念也。命善曰。臣於今日。得借前席。請悉暴愚悃。臣只以一心奉公。爲一半分報效之道。常以謹畏忠信四字。揭諸壁上。作爲佩符。凡於國事。何敢少忽。而至於今番事。追惟向日筵對。不覺惶汗浹背。此實天奪其魄。自速罪戾矣。臣嘗以此事。與戶判酬酢於私席。互相爭執。至以事有難行。輒欲推委爲言矣。當日前席之爭難。亶出磯激之意。非爲厭憚而然也。上曰。卿之以去就爲言者。誠過矣。卿所爭難。事且無怪。翌日又翌日。終守前見。則亦何害爲吁咈之義。而予所慨然者。只在事若通變。而終歸無實。弊欲矯革而猶復如前故也。命善曰。臣於此事。非敢爲漫漶彌縫之計也。莫重所入存減之際。自下區別懸錄。還涉猥屑。果未能明白條陳矣。臣於近日。疾病侵尋。神精消鑠。此事通變。亦豈無好箇道理。而思未周詳。事多顚錯。是臣不審之致也。上曰。事出適會。予豈介懷。卿之與戶判爭執。各主己見。亦不害爲日征月邁之意。雖終日言之。何傷之有。但其筵退後擧行。大異登對時說話。事旣沒實。弊復如前。予所慨然者此也。追聞伊日事實。則果緣內乘之不傳下敎而然矣。命善曰。當初下敎。內乘來傳故。臣果聞知。而翌日傳敎。果未得聞矣。上命注書。取來刑曹啓目。判付。敏采。承命持入。上命刑判進前曰。取招時問目。何以爲之。命植曰。以草記之全無區別。馬皮之只有一張。爲問目矣。上曰。何不以不傳下敎於大臣爲問目乎。命植曰。判下中敎意如此。故更以此。爲問目矣。上命讀啓目判付。宇鎭讀奏訖。命善曰。奉聞判付辭意。尤不勝惶悚之至。上曰。予知九經敬大臣之義。竊慮卿有不安之心故。此判付。勿令頒布矣。仍命宇鎭。卽爲洗草。命善曰。聖敎至此。臣益惶感無地矣。上曰。郞官之不傳下敎。書吏之慢不擧行。致此事端。是則罪在渠輩。何預於提擧。命善曰。伊日草記。急於擧行。侵夜忙迫。未及消詳。誤了此事。專由於臣。此皆臣昏謬妄作之致。何可移罪於郞官書吏乎。上曰。書吏盡爲放送乎。命植曰。輦色書吏一名。見方保放矣。上曰。大臣之言旣如此。本寺郞官則仍任。書吏則放送。可也。命書傳敎曰。司僕郞廳。竝分揀。已出代人。次次仍任。以便大臣之心。命善曰。處分至此。臣雖卽地滅死。無復餘恨矣。上曰。予之於卿。其所倚毗者。與他人自別。委之也重。故責之也深。卿亦可諒此心矣。卿於平日臨事則頗有固執。所守則甚多牢確。致位至此。良有以也。今番事則畢竟歸趣。未免沒實。故予所慨惜。亶在於此。卿之與戶判爭執也。予豈或扶抑於其間哉。今則遂事勿說。不必更費辭說。近日俗習。苟有小事。輒生覬覦。此予所以不大聲以色也。命善曰。今於前席。開諭勤摯。臣死且無恨矣。何敢以此事。更爲煩達乎。本寺事。謹當更爲磨鍊。成節目啓達矣。上曰。後日次對登奏。可也。命善曰。卽見慶尙監司趙時俊報備局辭緣。則以爲。賑事方當經紀。而穀簿之多少不均。等還之排比不足。次次移轉。勢不可已。濟民浦項。兩倉穀物。雖是南北交濟之備。若當本道歉荒。以是賑貸。載在節目。且以三分一分給之故。留庫夥然。自致陳腐。以今番劃得私賑等穀。相換移作。待秋充上。則實爲兩便之道。兩倉穀留庫與新捧條。量宜移劃於賑資爲請矣。賑貸旣有節目。改色亦甚兩便。兩倉留庫及新捧條。爲先量宜推移。待秋成以區劃賑穀。相換充上事。分付。何如。上曰。依爲之。出擧條命善曰。嶺南補賑次空名帖三千張。頃已下送矣。湖南亦當一體劃給。而旣與嶺南有間。限折半下送。何如。上曰。依爲之。出擧條民始曰。今年嶺湖南兩道。災結較多。收租大縮。在前如此之時。俱有減分之例。自明年。亦依前例擧行之意。分付。何如。上曰。此果有例耶。民始曰。曾於戊戌乙未兩年。皆有其例。其時兩南災結。戊戌則嶺南爲三萬餘結。湖南爲一萬四千餘結。乙未則。嶺南爲二萬餘結。湖南爲一萬八千餘結。故俱用減分之政矣。上曰。減分則其數爲幾何。民始曰。兩南合爲六千九百餘石矣。上曰。大臣之意。何如。命善曰。今年歉荒。雖不至於減分。而兩南則旣已設賑。災結又甚夥然。兩道減分之政。恐不可不依例擧行矣。上曰。依爲之。出擧條上曰。備堂懸病者。爲幾人。命善曰。具善復則有頉。洪樂性李衍祥。皆有實病矣。上曰。備堂無故不參人。注書知入。牌去來催促。可也。敏采回奏曰。徐有慶徐有寧趙㻐。竝違牌。鄭一祥今方入來云矣。上曰。臺臣避嫌。何其晩也。甚可怪矣。命善曰。當日越署。昨始來避。事甚乖當矣。蓍喆進前曰。新除授獻納徐秉德。時在洪忠道大興地。請斯速乘馹上來事。下諭。上曰。依啓。出擧條又陳所懷曰。臣於向日乞免之章。以典學一事。敢有所仰勉。伏想聖聰。抑或記有。而仰惟殿下。如欲勤於講學。必須備立講官。淸晝萬機之暇。丙枕無寐之夜。雖非設筵開講時。或引接討論。則爲講官者。雖難得眞儒宿士之可以仰備顧問。而程子所謂親宦官宮妾時少。接賢士大夫時多者。庶幾近之矣。其所有裨於聖學。豈云小哉。竊覸近日。玉署乏人。闕番已久。經筵則雖値頉稟。召對夜對。亦隨而久停者。勢所必至。此豈非有妨於大聖人聖而益聖。日新又新之道耶。顧今曾經玉堂。豈無其人。而或以違牌坐罷。或以守宰居外。則坐罷者甄敍。居外者內移。似非難事。而連日開政。只以數三有情勢之人。排擬受點。輒致闕直。事體之苟艱。誠非細故。臣謂亟令變通。俾講官無曠。而講學無停。宜矣。上曰。好矣。依爲之。至於外任。則日前內移。業已夥然。當此民憂孔殷。催科方張之時。予則以爲。在所難愼云耳。出擧條上曰。違牌坐罷有幾人乎。宇鎭曰。坐罷人。亦不多矣。上曰。糴政方殷。守宰遞易。亦甚可悶。故頃於銓曹啓請時。果未允下。此乃重民事之意也。今日適有言端。故因以下敎矣。大抵近日玉堂。不但乏人。職是論思。而未聞啓沃之謨。日接講筵。而徒歸應文之具。事旣無實。予甚悶然。然而設官而講學。備員而責成。此固美事。臺臣之言。好矣。命退。諸臣以次退出。
정조 5년
辛丑十一月二十五日未時。上御誠正閣。左副承旨入侍時。左副承旨鄭志儉。記事官趙興鎭金鳳顯。別兼春秋鄭東浚。以次進伏訖。上曰。昨日左右承旨之繳還事。萬萬駭然矣。旣在出納之地。如有可繳還之事。則雖一日十繳還。可也。而至於昨夜事。不過一承宣處分。而何敢以此繳還乎。且同副卽趙時偉之至親也。不知有嫌。不能立異。尤可駭然。志儉曰。聖敎至當矣。上曰。左承旨。多年在政院。庶或知體格。而以萬萬不當之事。深夜繳還。擧措太酸矣。仍命讀留院公事。志儉讀奏訖。命退。承史以次退出。
정조 5년
行都承旨嚴璹藥院直。左承旨徐有防坐直。右承旨趙時偉坐直。左副承旨金宇鎭坐。右副承旨李世奭坐。同副承旨鄭志儉奎章閣進。注書趙興鎭仕直李祖承病。假注書趙衍德藥院直。事變假注書李敏采仕。
정조 5년
金宇鎭啓曰。左承旨趙瑍。同副承旨鄭景淳。今日不爲仕進。左承旨拘於廳規。不得請牌。同副承旨鄭景淳。卽爲牌招。何如。傳曰。與左承旨牌招。
정조 5년
又啓曰。假注書李魯春。身病猝重。勢難察任。今姑改差。何如。傳曰。允。
정조 5년
假注書望。李魯春改差。代以趙衍德爲假注書。
정조 5년
承旨前望單子入之。徐有防趙時偉落點。
정조 5년
趙時偉。以義禁府言啓曰。中官金相澤。拿囚之意。敢啓。傳曰。知道
정조 5년
辛丑十一月二十六日巳時。上御觀物軒。左副承旨入侍時。左副承旨李世奭。記事官趙興鎭金鳳顯。別兼春秋鄭東浚。以次進伏訖。上曰。上注書入來乎。世奭曰。入來矣。上曰。各道許多狀啓。尙未判下。承旨與注書。輪回讀奏後。仍書判付。可也。世奭及賤臣。讀奏。上曰。今日則日寒。比昨何如耶。世奭曰。今日則比日前之寒。稍解矣。命世奭。書判付後。命退。承史以次退出。
정조 5년
行都承旨嚴璹藥院直。左承旨徐有防坐。右承旨趙時偉坐。左副承旨金宇鎭病。右副承旨李世奭坐直。同副承旨鄭志儉坐直。注書趙興鎭仕李祖承病。假注書趙衍德藥院直。事變假注書李敏采仕。
정조 5년
以來初一日輪對取稟。傳于趙時偉曰。爲之。
정조 5년
徐有防啓曰。右副承旨李世奭。今日不爲仕進。卽爲牌招仕進。何如。傳曰。允。
정조 5년
傳于徐有防曰。左承旨同副承旨。入侍。
정조 5년
以中宮殿誕日。陳賀節目。傳于趙時偉曰。權停。
정조 5년
傳于李世奭曰。試官與講員。入侍。
정조 5년
鄭志儉。以漢城府言啓曰。左捕廳校卒輩。狼藉犯屠於本廳之內。被捉於禁吏。推問捕卒則捕校輩。犯屠酌實云。故當該捕校。定刑吏。使之捉來矣。捕將徐有大謂以佩符之校。固不可以捉去。所屠之牛。乃賊物之許給。屢度往復。終不起送。捕校雖曰佩符。若有犯科而自法司推捉。則還收通符。而送之。自是由來之規。無主賊牛。設或給之。其若畏法賣牛買肉。事理當然。而捕廳亦以禁屠衙門。校卒之中。有此冒犯之事。則在大將嚴束之道。固當捉送之不暇。而反生營護之計。作此無前之擧。若此不已。捕校爲稱者。雖犯國禁。因大將堅執。法司將莫敢誰何乎。事之駭然。莫此爲甚。左邊捕盜大將徐有大。從重推考。當該捕校。卽爲捉來。照律勘處。何如。傳曰。近來凡有官守者。事事以無㾗爲妙方。目下難矯之弊俗。卿府之按法草記。該廳之引例持難。不害爲各有可觀。然牛可還主。胡令屠食。捕將推考。儘是許給之物。則似無移罪於捕校之端。更加探察。明有私屠之跡。該捕校。依草記照法勘處。可也。
정조 5년
辛丑十一月二十七日午時。上御誠正閣。抄啓文臣。召講入侍時。一直提學沈念祖。二直提學鄭志儉。右副承旨李世奭。假注書趙衍德。記注官張顯慶。記事官金鳳顯。以次進伏訖。志儉曰。承旨房望姑未批下。右副擧行禮房事。故入侍矣。上曰。左承旨入侍。賤臣。承命出。與徐有防偕入進伏。志儉曰。自止單子中止。以子路篇書入。而講官中金載瓚曺允大。所讀止於顔淵篇云。何以爲之乎。上曰。然則子路篇。下旬講義時。同爲發問。可也。仍命曰。今番勿爲呼名。講員。竝陞殿聽講事。分付。有防。承命。分付。載瓚進講先進篇講章。上曰。只誦大文。可也。誦訖。上下詢文義。念祖等。竝問文義訖。命收栍。又命誦顔淵篇講章。載瓚誦訖。上又詢文義。念祖等竝問文義訖。命收栍。仍命連誦顔淵一篇。載瓚誦訖。上曰。旣能善誦。可驗多讀矣。世奭曰。大凡論語。章甚簡小。最難連誦。而今此能誦者。可知其着工之多矣。上曰。下旬講義。以三篇發問。可也。志儉曰。自子路至末篇計之。則今餘八篇矣。命載瓚退。上曰。製述比較試券。今盡入來乎。檢書官。知入。朴齊家。承命出。回奏曰。只一張來到云矣。李錫夏進。誦先進篇講章訖。上下詢文義。念祖等竝問文義訖。命收栍。上曰。顔淵篇則盡誦。可也。錫夏誦訖。上曰。果能善誦。不須更問文義矣。命收栍。仍命誦子路篇。錫夏誦訖。上曰。亦善誦矣。命收栍。上曰。講畫今至幾分乎。志儉曰。背講則爲倍畫矣。命錫夏退。朴宗正進伏講席。上曰。昨日應製中。御汗猶全濕云者。寧有如許文字乎。且却憐愁凍雀一句。雖有文字。氣像不好。大抵吟詠之間。可觀氣像。此後則專尙和暢。可也。志儉曰。志欲善製故意窮而然矣。命誦先進篇。宗正誦訖。上曰。此亦善誦。不必問文氣矣。命收栍。又命誦顔淵篇。宗正誦訖。命收栍。上曰。子路篇。亦能誦否。若難誦全篇。則只誦講章。可也。宗正請盡誦。誦訖。上曰。連誦三篇間。或誤錯不甚爲怪矣。有防。曰必有熟工。然後可能如是連誦矣。上曰。然矣。命收栍。上曰。畢帙後。當以全帙講討。使諸講員。勿廢連誦。以時溫習。可也。命宗正退。曺允大進講先進篇。講章訖。上下詢文義。念祖等竝問文義訖。命收栍。又命誦顔淵篇講章。允大誦訖。上又詢文義。念祖等竝問文義訖。命收栍。上曰。子路篇。爾未能誦乎。允大曰。然矣。命允大退。上曰。檢書官五日一仕進。自是定例。不必連日仕進。此後則輪回休息。可也。念祖曰。單子中。懸病未安。故逐日仕進矣。上曰。不但檢書官爲然。司圈閣監之類。懸病亦未妥。此後有故。則以呈旬懸頉。可也。上曰。檢書官。竝爲守令講乎。志儉曰。已爲之云矣。上曰。經詞訟後。始可爲守令乎。志儉曰。凡爲一名者。不得用京司詞訟。必經察訪監牧官。然後始許守令矣。上曰。檢書官。已多效勞。以次除外職爲宜。而有預差一員。然後可以備員矣。念祖曰。誠然矣。上曰。檢書官。若登武科。則官路似有勝於蔭塗矣。有防曰。果然矣。上曰。雖一名之人。古亦有邊地防禦使之得除矣。有防曰。此則。無節目所載。而五衛將營將果有陞遷之例矣。上曰。閣監司謁。俱有問安單子。至於檢書官。豈可無是例。此後則以單子問安事。知悉。可也。上謂世奭曰。李宗燮。其果勸課乎。世奭曰。雖令課讀。每登講筵。坐於語訥。不得一次通栍矣。上曰。訥語敏行。古亦有語。語訥何傷乎。右副眞好箇人矣。有防曰。果然矣。命念祖等先退。命書傳敎曰。日寒如此。軍兵呼凍之弊。不可不念。旣命該房。勞問軍餔交接處。可減處減之。除標信解送事。分付各該營。仍命退。承史以次退出。
정조 5년
辛丑十一月二十六日未時。上御誠正閣。左承旨。右承旨。左副承旨。與檢校直閣。同爲入侍時。左承旨徐有防。右承旨趙時偉。左副承旨金宇鎭。檢校直閣徐鼎修。記事官趙興鎭。別兼春秋徐龍輔鄭東浚。以次進伏訖。上曰。昨日事。非怒之敎。予以釋然。承旨等。亦勿自阻也。有防等曰。臣等。俱以蒙騃之人。荷聖上陶甄之恩。久居出納之地。故觸事犯科。而至於昨日繳還事。天奪其魄。自底罔赦之罪。今。伏承下敎。感泣之極。益不知死所矣。上曰。此後則益加勉勵。仍命宣饌。承史分喫後。命退。承史以次退出。
정조 5년
行都承旨嚴璹藥院進。左承旨徐有防坐。右承旨趙時偉坐。左副承旨金宇鎭坐直。右副承旨李世奭坐直。同副承旨鄭志儉坐。注書趙興鎭仕直李祖承病。假注書趙衍德藥院直。事變假注書李敏采仕。
정조 5년
李世奭啓曰。校理洪秉聖。修撰尹長烈牌不進罷職傳旨。今方捧入。校理金履正。副校理尹東晩牌不進罷職傳旨未下。副校理李頤祥。修撰柳孟養在外。玉堂上下番俱空。已至多日。事甚未安。未差之代。政官牌招。開政差出。待下批。仍卽牌招入直。何如。傳曰。違牌館官只推。更爲牌招。
정조 5년
又啓曰。新除授修撰柳孟養。時在京畿果川地。經筵入番事緊。斯速乘馹上來事。下諭。何如。傳曰。依啓。
정조 5년
傳于李世奭曰。違牌館官只推。更爲牌招。館直許久曠闕。事甚未安。自政院。另加嚴飭。使之備員入直。
정조 5년
以封進官淮陽府使朴師崙。罷職傳旨。傳于李世奭曰。更考分等。此是尤甚邑守令。此時遞易之弊。不可不念。爲先緘辭從重推考。此傳旨分揀。
정조 5년
李世奭。以司饔院官員。以監膳提調意啓曰。江原道臘肉進上。今日來到。而惠慶宮所封物種中。生獐一口有頉。纔已退送。使之改備封進。而莫重進上。如是不謹。其在事體。誠極駭然。當該封進官罷職。道臣亦難免不能檢飭之失。從重推考。領來陪持人。令攸司科治。何如。傳曰。允。
정조 5년
又以訓鍊都監言啓曰。依傳敎。本局字內宮墻頹圮處。把守軍中。可減處曜金門南邊三鋪內。居中一鋪軍二名。北邊三鋪內。居中一鋪軍二名。二鋪內居中一鋪軍一名。合三鋪軍合五名。減之。除標信解送之意。敢啓。傳曰。知道。
정조 5년
又以禁衛營言啓曰。依傳敎。本營字內宮墻頹圮處。把守軍中。可減處明禮門北邊三鋪內。居中一鋪軍二名。拱北門南邊三鋪內。居中一鋪軍三名。合鋪二處軍五名減之。除標信解送之意。敢啓。傳曰。知道。
정조 5년
又以御營廳言啓曰。依傳敎。本廳字內宮墻頹圮處。把守軍中可減處。內司僕水門南邊三鋪內。居中一鋪軍二名。東營內北邊一鋪軍二名。丹鳳門東邊二鋪內一鋪軍四名。合鋪三處。軍八名將一員。竝減之。除標信解送之意。敢啓。傳曰。知道。
정조 5년
又以兵曹言啓曰。來十二月初二日。大駕詣宗廟展謁。省牲省器。仍詣社壇省牲。次詣永禧殿。親行臘享祭時。何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。傳曰。訓局步軍六哨。馬軍二哨。隨駕。禁軍二番隨駕。而時値隆冬。無論馬步軍禁軍及標下軍。老弱癃病人。竝勿赴陣之意。卿曹與本局知悉擧行。留營置之。留陣則摠戎使。只率三營外營入直馬步軍留陣。餘皆安徐。
정조 5년
辛丑十一月二十八日辰時。上御誠正閣。同副承旨。與兵曹參判入侍時。兵曹參判鄭昌聖。同副承旨鄭志儉。假注書趙衍德。記注官張顯慶。記事官金鳳顯。以次進伏訖。上曰。講義。何以爲之乎。志儉曰。今方修正矣。上曰。製述榜。亦爲修正乎。志儉曰。姑未正書矣。上曰。兩日之內。五次應製。可想其才藝之難當矣。志儉曰。果然矣。上曰。朴宗正之連三篇能誦。亦足嘉奬矣。昌聖曰。人才作成之效。尤有可觀矣。上曰。所修冊子。幾何爲之乎。昌聖曰。日記中。以宮官之數遞。抄出稍遲矣。上曰。似然矣。以何等所錄抄出乎。昌聖曰。先朝傳敎與聖上仰奏及筵臣之語及聖躬者。皆爲入錄矣。上曰。乙酉年日記。今方抄選。欲入內錄者。將以語貫脈絡。勒成全帙。大抵兆朕。在於乙酉。而至丙申綻發矣。昌聖曰。今此所錄。必有脈絡。然後可爲日後之考準矣。上命納所修冊子。昌聖跪進。上覽訖。下敎曰。何當畢修乎。昌聖曰。抄出垂盡。而修正稍遲矣。上曰。所奏之文。從緊處抄錄。可也。昌聖曰。春坊日記。多有闕略處。當取考政院日記。可以抄刪矣。上曰。予於沖年。經書史記中。一日兼讀。輒至百番。且有課讀之程。以此載錄。亦涉爲宜矣。昌聖曰。果好矣。上曰。書役有繁。則檢書官一員。當命送矣。命昌聖先退。志儉曰。李秉模所修宋史。近甚日短。徒費往來。末由從速修成之望。在前亦有在家修正之例。何以爲之乎。上曰。俾令在家撰進。可也。命退。承史以次退出。
정조 5년
辛丑十一月二十八日巳時。上御誠正閣。左承旨入侍時。左承旨徐有防。記事官趙興鎭金鳳顯。別兼春秋鄭東浚。以次進伏訖。上曰。玉堂絶無行公之人。館門長鎖。誠極可悶矣。有防曰。然矣。上曰。違牌者誰也。有防曰。尹長烈矣。命書只推傳敎。上曰。又爲誰也。有防曰。洪秉聖柳孟養。請牌啓辭不下矣。上曰。然則中官。尙不提奏之致矣。竝牌招。使之入直。可也。上曰。昨日洪仁浩洪履健。比較之作。承旨見之乎。有防曰。見之矣。上曰。字句間雖有疵病。而大體人才矣。有防曰。莫非培養之效矣。抄啓文臣。人皆歆艷。而渠輩亦生滋味。讀與做。不少間輟云。行之一年。已有實效。推此而往。後來成就。有不可勝言矣。上曰。然矣。左副仕進乎。有防曰。牌啓辭未下矣。上曰。牌招。可也。上曰。今年五享。適因事故。一未躬課。情禮缺然。臘享之日。躬詣太廟。省牲省器。仍詣永禧殿。親行臘享矣。仍命書傳敎曰。五享今年。皆未躬課。情禮缺然。以此之故。社壇春秋享。南殿時享。亦未親行矣。臘享日。詣太廟展拜。省牲省器。仍詣社壇省牲。次詣永禧殿。親行臘享祭。該房知悉。太廟一未親享。故本宮享事。每命攝儀。而南殿旣行酌獻。且與大祭有異。本宮酌獻禮。當於歲前。卜日爲之。該房亦爲知悉。又命書傳敎曰。適閱故事。奉覽九月山城三聖祠重修時。先朝傳敎。其時禮堂。奉審後。設置與否。令本道道臣。問于本縣詳悉具由狀聞。因此思之。平壤崇靈殿。業欲遣官致祭。而未果矣。況在先朝。因三聖祠事。有令道臣致祭之敎。此亦追述之一事。香祝下送。令道臣。卜日致祭後。狀聞事。下諭于兩道道臣處。以修撰尹長烈牌不進罷職傳旨。命書傳敎曰。只推。更爲牌招。書訖。命退。承史以次退出。
정조 5년
行都承旨嚴璹藥院進。左承旨徐有防坐直。右承旨趙時偉坐。左副承旨金宇鎭坐。右副承旨李世奭坐直。同副承旨鄭志儉坐。注書趙興鎭仕直李祖承病。假注書趙衍德藥院直。事變假注書李敏采仕。
정조 5년
傳于徐有防曰。禮房承旨。左副承旨入侍。
정조 5년
以校理金履正洪秉聖。副校理尹東晩牌不進罷職傳旨。傳于徐有防曰。只推。
정조 5년
以修撰尹長烈牌不進罷職傳旨。傳于李世奭曰。只推。
정조 5년
徐有防啓曰。修撰尹長烈。旣有只推之命。一體牌招。使之推移入直之地。何如。傳曰。允。
정조 5년
又啓曰。玉堂上下番俱空。事甚未安。校理金履正洪秉聖。副校理尹東晩。修撰尹長烈。旣有只推之命。竝卽牌招推移入直。何如。傳曰。允。
정조 5년
以校理洪秉聖牌不進罷職傳旨。傳于李世奭曰。只推。
정조 5년
以修撰尹長烈再牌不進。罷職傳旨。傳于李世奭曰。只推。
정조 5년
以校理金履正。副校理尹東晩。再牌不進罷職傳旨。傳于李世奭曰。只推。
정조 5년
徐有防啓曰。校理金履正洪秉聖。副校理尹東晩。旣有只推之命。卽爲牌招推移入直。何如。傳曰。允。
정조 5년
以掌令具修溫洪宗藎。持平姜恒金孝眞。司諫趙榮弼。正言沈商賢等牌不進罷職傳旨。傳于李世奭曰。只推。
정조 5년
以奉常正望筒。傳于金宇鎭曰。太常正。每多苟充。甚至有日前諡望事矣。此望筒勿施。政官牌招開政。且今銓郞旣備。舊錄館官之積滯。亦莫若近日。館官中。陞品備擬。
정조 5년
有政。吏批。判書李衍祥牌不進。參判金文淳牌不進。參議沈念祖進。左承旨徐有防進。吏批啓曰。判書李衍祥。參判金文淳。竝牌招不進。小臣獨政未安。何以爲之。敢稟。傳曰。只出緊任。以尹東晩爲司諫。池應龍金翊休爲掌令。鄭在信朴趾慶爲持平。崔烜爲正言。鄭淵淳爲副修撰。李敬一爲奉常正。李彦忠爲竹山府使。李身晦爲掌樂正。洪義榮爲社稷令。兼知經筵單鄭尙淳。平市提調單鄭尙淳。漢城判官單宋翼休。監察單韓重裕。平市主簿單鄭致綏。
정조 5년
兵批。判書李性源進。參判鄭昌聖入侍進。參議尹冕東病。參知沈有鎭進。右承旨趙時偉進。以趙㻐爲知事。金尙集爲副摠管。金處漢爲五衛將。趙愿爲梨津萬戶。東林中軍單金聖甲。副司直趙㻐鄭景淳。副司果李宗燮。
정조 5년
徐有防啓曰。今日政。新除授玉堂。待下批牌招入直。何如。傳曰。允。
정조 5년
李世奭啓曰。明日次對。兩司無進參之員。除在外疏批未下外。呈告未肅拜人員。竝待開門牌招。以爲推移進參之地。何如。傳曰。允。
정조 5년
傳于金宇鎭曰。南殿臘享旣命躬行。執事分排。似甚苟艱。館官中違牌敘用。仍令銓曹。推移塡差。
정조 5년
吏曹口傳政事。黃基玉爲永禧殿參奉。永禧殿令許紞。昌陵令嚴球相換。
정조 5년
傳于金宇鎭曰。謹遵國朝寶鑑故事。且倣先朝初年已例。亥子囊。自登極初爲之。而今年春頒賜時。亦未免苟艱。來春亥子囊次鄕織。預爲待令事。分付尙衣院。
정조 5년
徐有防啓曰。永禧殿臘享大祭親祭祭文。當爲製進。藝文提學徐浩修。待開門牌招。何如。傳曰。允。
정조 5년
傳于金宇鎭曰。預備兼春秋。一竝拿處。
정조 5년
徐有防。以吏曹言啓曰。永禧殿臘享大祭親行時。典祀官。例以奉常正塡差矣。奉常正未差之代。口傳備擬。以入之意。敢啓。傳曰。休紙。
정조 5년
李世奭。以禮曹言啓曰。景慕宮酌獻禮。以來十二月望前。更爲擇日以入事。命下矣。卽令日官推擇。則同月初十日拘忌。十一日爲吉。十二日十三日十四日。俱有拘忌云。以十一日定行。何如。傳曰。允。
정조 5년
又以兵曹言啓曰。來十二月十一日。大駕詣景慕宮。親行酌獻禮時。何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。傳曰。時値隆冬。纔經經宿動駕。各營軍兵隨駕竝安徐。內外營入直馬步軍兵。量宜各留數名。餘皆出用於先後廂軍而禁衛大將。率領隨駕。標下軍。亦以三營入直軍兵。通用禁軍入直一番隨駕。留營留陣竝安徐。以除軍兵呼凍撼頓之弊。
정조 5년
又以兵曹言啓曰。來十二月初二日。宗廟擧動時。本曹補把京畿驛馬十五匹。依例入把之意。分付本道。何如。傳曰。允。
정조 5년
趙時偉。以訓鍊都監言啓曰。頃因文化縣令鄭喆淳所懷。海西長山以北黃州等十邑餉保。以長山以南砲保換定事。詳問便否後處之意。自都監。草記蒙允。行會本道矣。卽見黃海監司李敬養狀啓。則以爲海州等六邑齊報內。以北米保添加。以南則其弊無窮。不若仍舊貫施行云。而又以爲十邑軍保。爲五百二名所捧米。合爲二百石十二斗。若依納布例。許捧錢二兩。則都數乃爲一千四兩。以此磨鍊。則每石之直。至爲五兩。自該營。從便貿米事。爲請矣。都監元軍等料。自戶曹分給。卜馬願留軍等料。自本局放下。而一年所捧。僅當於一年所下。故以錢代捧之請。前後防塞。蓋以此也。況於近來米條之變通。實無其策。來頭他道之繼請。亦所當念。今此該道臣所論中。兩保換定。旣云有弊。則代捧一款。尤非可論。依前擧行之意。分付。何如。傳曰。允。
정조 5년
領議政徐命善箚曰。伏以。今玆南殿臘享親行之命。實出我聖上篤至之孝思。臣奉讀傳敎。不勝欽仰。太廟四享。旣未躬祼。南殿明禋。爲伸情禮。臣雖愚迷。豈不知聖意之所存。而第近日之寒。一直陟劇。雪積風猛。夜氣益烈。此時將事。固不任萬萬憂悶。而伏祝廟社行禮。終日勞動之餘。若又徹宵觸冷。則榮衛之受損。卽是必至之勢。此不但有乖於大聖人愼疾之道。亦豈所以仰體陟降眷顧之意哉。臣每煩瀆。實涉嚴畏。歷日趑趄。今始冒陳。群情之焦迫。庶可以俯諒矣。伏乞亟收親享之命。毋忽保嗇之方焉。取進止。答曰。省箚具悉卿懇。南殿親享之命。今年內必欲躬薦故耳。到今誠難中止。且與廟享有異。事勢尤無掣肘之端。卿須諒此焉。仍傳曰。此批答。遣史官。傳諭于領議政。
정조 5년
判府事鄭弘淳箚曰。伏以。臣於病伏沈淹之中。伏見傳敎下者。有永禧殿臘享親行之命。此固出於我聖上追慕之孝思。而目今冬序轉深。寒嚴愈酷。閭閻之間。感疾盛行。而伏況玉候之差復屬耳。外氣之觸冒甚易。此時之終日勞動。達夜將事。尤豈不萬萬悶迫乎。臣旣待罪藥院。固當求對請寢。而賤疾尙苦。作一籧篨。跬步之間。運動無路。達宵耿耿。憂慮萬端。玆不得不短箚陳籲。伏乞聖明。亟收成命。以軫少愈之戒。以副顒祝之望焉。仍念臣之一病。亦已支離。向來太醫之臨軫劑之賜。恩出欲生。殊渥曠絶。足令幽谷回春。枯荄生芽。而獨奈衰敗氣血。不能與病爲敵。肌肉久不生新。瘡口尙遠完合。宛轉辛苦。轉側須人。賴天之靈。雖免朝暮塡壑。復起爲人。實非時月可期。番次苟艱。僚員之獨賢。固已不安。每當動駕之時。留院之無人。尤極惶悚。其在國體。寧容一向羈縻。惟宜遄被譴勘。可免公私兩妨。伏乞亟降威罰。以警具僚。千萬幸甚。取進止。答曰。省箚具悉卿懇。殿享儀節。與廟享差間。此時往來。無甚掣礙。此意已及於首揆箚批。卿其諒之。愼節迄今彌留。爲卿慮念切切。況値隆冬。調將恐致失宜。冀卿安心勿辭。益加善攝。仍傳曰。此批答。遣史官。傳諭于鄭判府事。
정조 5년
竹山儒學朴聖素疏曰。伏以。臣生長萊。才學空疎。識見淺陋。不足以應明旨塞厚望。對揚我聖上詢蕘之至意也。然而駒馬尙愛其主。葵藿猶傾太陽。則憂愛之本乎天者。臣亦自以爲不後於人矣。頃當長至之日。忘徫之悃。負暄之衷。耿結于中。寂寞窮廬。北望沈吟。不意丹綍遠臨。辭旨懇惻。遇災警惕。迥邁周宣。責躬修省。無愧商湯。對天之道。弭災之方。遠詢於疎逖之徒。臣雖至愚。何所顧忌而不言乎。請以目下弊政之害民者。枚擧而條陳之。殿下以爲田政之給災者。民食其效矣。軍丁之載籍者。緩急可恃乎。糶糴本爲活民。而吏緣爲奸。學校本爲養士之。民反受害。何者。民田給災。副尹者主張。而逐年新差。使掌其任。欲爲此任者。納賂圖占。陳田踏驗。渠獨爲之。可給五六卜之處。則不過以把束。懸錄塞責。慮有德色。索酒而去。及其作伕出送也。稱以乞卜。無名虛卜。倍倍加出。如欲呈訴。則萬端哀乞。謂以替納。此頉彼頉。終不備給。而上自鄕廳。下至官隷及面任輩。所給情債。動至十餘結之多。則主事者之所食。據此可知。然則朝家所給之災民。得以蒙惠乎。軍政之爲國家重者如何。而近來以百骨黃口之弊。累勤聖慮。故守令。不敢以此出口。百姓亦不敢以此呈訴。便同時諱。言之寒心。豪悍將校自族屬及姻婭。免良役。奸猾鄕所。由奴屬至隣里皆頉軍丁。宰相墓幕。則稱以墓直。投托者多免。校任奴輩。則稱以保直。閑遊者無數。有限人丁。若是隱匿逃故。充定之時。不可刻木代立。百骨之徵。黃口之簽。烏可免乎。至於糶糴之政。守令之犯分。倉色之逋欠。奸鄕之都給。面任之虛戶。皆是朝家之所共憂。而無計防奸。則草莽賤蹤。何敢容喙。而第犯分一事。繡衣之廉探。上營之糾察。自可綻露。是則最易禁者。而至若下輩之偸出。專由於庫門之數開。面任之虛戶。都出於富民之漏糴。而倉色面任。互相締結。借手弄奸。闖其負穀紛踏之時。偸出多石。及其納還也。面面動鈴。家家求乞。百給之穀。精實者易乎。專以空殼。充數入庫。方其分給也。民納精實者。則吏輩食之。小民所食及種子。專以虛殼給之。其爲冤憤。當如何哉。以校弊言之。則學宮者。風化之所關。禮義之相先。居是宮。掌是任者。固當以稍解文字。粗知事體者差出。初學後進。敎之以作成之道。而不此之爲。專以出沒場市。討酒閭里。魚魯莫分。菽麥不辨之類爲之。奚論其敎養之道耶。朝家劃給之物。足以奉聖祀供。士類而所謂齋任者。如何用之。而若有一椽一瓦之可改者。則入見主倅。張皇大談。請得願納。從民願納錢二十兩。一生免役者而一年二次。每捧願納。願納之人。非但絶無而僅有。願納之後。又復侵役。誰肯納錢而求役乎。然而多出校隷。家有一犢者則謂以富民。一倂捉入。白地勒捧。欲逃則拘於族屬。不納則怯於苦楚。傾家破業。納而後已。怨讟干天。一境嗷嗷。如或有官家之禁斷。鄕黨之是非。則至以鄕會館通等說。藉重恐喝。不過以數十金容易可辦之事。必請數百兩財。能鉗衆口。憑公營私。此等財力。旣非官家所出。又非校中所辦。而皆自願納中出。無告殘民。何以支保乎。臣意則以爲。創立通判一窠。自其鄕中。博採公議。擇其博識能文之士。薦于本邑。試其才識文藝。升之監營。監營升之太學。太學試才。一如本邑之例而後。因爲上聞。假以通判之名。許以馳啓之路。校中凡事。一倂委任。使爲士林領袖。培養後進。所謂願納之法。與夫害民之事。一切革罷。則校弊自可杜矣。而通判之必欲以鄕中差出者。一邑物情。素所習知故也。糴政則前期分給。招致各面風約。分給冊子。勿漏一戶。一依統紀。分爲大中小三等。定爲五家統。一戶所受。限以三斗。則一統所掌。合爲一斛。以此磨鍊。使其統首。都受各分一年所給。定以十等。則頻數來往。亦一民弊。且涉妨農。十等合以爲三春。三朔所受者。則歲首以三斛。出給統首。夏三朔所受者。夏初亦如之。而其餘四等。都給於麥嶺。永爲定式。則庫無數開之弊。民無頻入之勞。開庫出穀之際。勿使官隷面任輩干預。只使統首輩。親入負出。因鎖印封。卽使信人。廉察邑底。如有干犯者。一一推還。嚴刑懲勵。此法一立。則積年痼弊。漸次可祛。田政之弊。則給災之時。勿任副尹。使其田夫。各自報陳。守令逐庫叱親審。隨陳懸災。預爲傳令。大小民元卜外。如有一把加出之弊。使各來訴。論以極律。則偸災乞卜之弊。自可矯矣。軍政之弊。則限十年帳籍。及各所保案。一一搜考。則鄕所之所匿。將校之所隱。自可綻露。墓直之投托。保直之閑遊。亦可搜出。白骨黃口之代。綽綽有餘矣。逃故充定之人。多多可得矣。凡此數條。雖若煩瑣。其爲民害。則亦足爲傷和召災之端。臣雖未知他邑之弊。皆如臣所居之邑。而以目今所見。推移知之。則必當大同而小異。伏願殿下。勿以事細而忽焉。第試可於一州。行之數年。如無實效。亟命革罷。如有實效。永久遵行。至若官府得失。閭里臧否。事關上聞者。亦使通判書啓。則貪官汚吏。知所畏矣。頑民土豪。知所懲矣。文風丕振。氓俗歸厚。豈不偉哉。易曰天行健。君子以。自强不息。惟我殿下。以愛民之心。體乾健之德。純一無間。至誠不息。政令注措之間。務存大體。黜陟進退之際。必詢黃髮。以是心行是政。何患乎仁澤之不覃。天心之不豫乎。天心仁愛。眎以災沴。此誠今日修省之會也。伏願殿下。乾健坤確。斷然行之。百年衆弊。雖未能盡祛。一瘼之革。豈不爲生民之幸歟。省疏具悉。爾以鄕曲儒生。猶能挺身應旨。予甚嘉尙。乃若糴政之紊亂。田政之混糅。軍政之淆雜。實係小民難支之大端。所謂傷和召災云云。儘非虛語。朝家之宵肝一念。每在於是。更令廟堂。措辭嚴飭。各道校院之弊。亦令廟堂。明日次對時。裁處。爾其退修學業。
정조 5년
萬頃幼學李復性疏曰。伏以臣。書曰民之所欲。天必從之。古人有言。疾痛之極。呼于父母。推我一邑生靈。積此所欲。抱此疾痛。而九闕深邃。民情無路上達。將至於民散邑廢。而莫可奈何矣。何幸我殿下遇災求言。十行絲綸。宣布中外。雖韋布之士。閭井之徒。凡有所懷。亦許畢陳。甚盛擧也。臣等之邑中父老。聚首相謂曰。此際如以邑弊民瘼。登聞天聽。則以我聖上字惠之仁。其所以恤我疾痛。從民所欲者。必不留時矣。然而遠道之民。不能齊進。故玆遣臣等。來詣闕下。陳此邑瘼。伏乞聖慈。垂仁察納。特賜處分焉。嗚呼。臣等之邑。卽湖南斗小之邑也。南西北三面。濱於大海。而東隅一面之連陸於金境者。不過六七里也。海陸之間。旣無高山之限。而潮汐之驅。便同洚水之患。故往往海溢。而浪勢所觸。漸至於崩壞。年年浦落而鹹氣所浸。仍歸於荒廢。昔之田野。今作魚蟹之窟。古之民居。半入蘆葦之場。疆土之經界有限。而海濤之衝壞無窮。以至月削歲縮。滄桑易處。故田結之損失。已過半矣。而民戶之隨縮。亦如田結。以此推之。卽今餘存之田土。亦將漸歸於浦落潮生之處。而無復有耕播生穀之土矣。旣無田野。則民安所食土而資生。又無居民。則邑何以依賴而成樣乎。況於昨年。時設兼營將於本邑地方古群山。而以其一島之六百民戶。全付於僉使。又於今年二次海溢之時。群坪一面之百餘民戶。盡爲漂陷。而民雖不死。無地可居。皆已移棲于扶安之界。自是以後。本縣之殘敗。可謂雪上加霜。而殆無地矣。然而旣有其邑。則必有邑役。故內而京衙各司。外而諸營別鎭。交關連牒。項背相望。而大小責應。凡係公用者。皆出於民戶與田結。此則勿論州府郡縣。所在皆然。量其所入。加減不得。故雖如此至殘之邑。一年公費。自有其數。此不可不徵出於煙戶。而田結之減縮。旣如是。民戶之損失。又如是。惟其應當之戶役。依舊自如舊自故。環湖南五十三州民役之煩重。未有如本縣之甚者也。臣等謹稽邑簿古跡。則粵在萬曆庚申。以歲饑民散。革罷本縣。始附金堤。而後屬全州。屬於大邑。似若便好。而後入者爲客。事多齟齬。爲弊益甚。還思返本矣。至於萬曆丁丑。因巡撫使書啓。果爲復設。至今數百年來。其所淍弊。至於此極者。亦不由於歲飢民窮而然也。惟其三面之土地。漸歸於滄海。而田結與民戶。竝爲耗縮。以致邑事之罔涯者。又有甚曾前革罷之時。又自中年以來。右沿之使客孔途。橫出於本縣。凡百酬應。比前倍蓰。故官與民。不堪其疲困。或謂以如此之邑。無寧革廢爲宜云爾。則言之至此。情亦慼矣。道內殘邑。不惟本縣而蓋其分州之初。所劃彊土。雖或偏小。自初及今。保有其地。無所虧缺。則不出以其殘薄。隨邑變通。而至於本縣則彊土之失。如彼其多。此與凡他殘邑有異矣。今若地不加闢。民不加聚。而以其煩重之徭役。一向驅策於餘民。則其將土盡民散。畢竟無邑而後已。言念及此。寧不哀痛哉。旣設之邑。今不可遽然革罷。則其勢不得不別般變通。而惟其變通之道。必於隣近大邑。割出數面。附於本縣然後。方可爲蘇殘祛瘼之策。而此有前依例之可據者。茂朱之梁山三面。劃附於沃川。晉州西二面。割付於河東。此則國朝中世行者也。京畿之陰竹。邑力至殘。故亦以忠州之二面。移附於陰竹。此則先大王。仍繡衣書啓。而特爲處分者也。惟我本縣之殘弊。有甚於河沃與陰竹。則朝家一視之仁。何可異同於彼此乎。隣邑之於本縣。接界者。卽金堤郡也。金堤之地方。爲十八面。而民戶與田結。竝爲七千有餘。則今雖以一二面割出。而不足有無於彼郡也。且其延陽馬川二面。距金堤爲二三十里也。距本縣爲五里十里也。而民戶亦至六百有餘。則此與古群山所失之戶數相當矣。本縣之弊瘼。雖無如右所陳。而旣以古群山六百民戶。全付於僉使。則朝家豈不思充代補失之方乎。今若以延陽馬川二面。劃付於本縣。則眞所謂楚人失之。楚人得之。而顧此垂弊之邑。可得以成樣。玆豈非裒多益寡之政乎。本邑民人。以此經營者。積有年所。而邑瘼末由上聞。惠澤無以下究。以致地縮民窮。殆將自盡。而況今古群山六百民戶。見失之後。尤無以支撐。故玆將疾痛之呼。仰懇顧育之恩。伏乞聖明。諒此輿情。特爲允許。以副一邑蒼生之顒望。千萬幸甚。省疏具悉。事係邑弊民瘼。下廟堂稟處。爾其退修學業。
정조 5년
辛丑十一日二十九日巳時。上御誠正閣。禮兵房承旨。左副承旨。一直提學。兵曹參判。同爲入侍時。左承旨徐有防。右承旨趙時偉。在副承旨金宇鎭。一直提學沈念祖。兵曹參判鄭昌聖。記事官趙興鎭。記注官張顯慶。記事官金鳳顯。以次進伏訖。上出給一卷冊於昌聖曰。此是乙酉年。予之所修日記也。謄書之際。自多胡亂。未及成書。卿以此更爲校正。而春坊日記中。春坊官員之遞易。未及書之。此則必考吏曹大政考謄書。可也。昌聖曰。敬依下敎爲之矣。上曰。此是亂草。或有未暢處。勿爲廣布他人耳目。務從詳備。好矣。上曰。檢書官出去乎。昌聖曰。連爲出來矣。上曰。已修整者。姑勿正書也。其時所課讀冊名。相考謄錄。然後可以正書矣。命昌聖先退。上謂念祖曰。昨日書下講義條問中。遍字誤書矣。果以其本頒布耶。念祖曰。頒布矣。上曰。昨日下敎冊子印出時。課製及御製。分類爲之。可也。命有防書傳敎曰。初二日出宮門路。以弘化門磨鍊。留陣今番。則通化門前路爲之事。分付。又命書傳敎曰。南殿酌獻時。時値隆冬。斥堠伏兵置之事。分付。又命書傳敎曰。永禧殿參奉。今姑改差。令該曹。口傳差出。今亦衰病云。他官換差。以香室宗廟社壇永禧殿景慕宮。臘享大祭。受押單子。傳曰。親押。命書傳敎曰。適値朔日。親押。當於眞殿展拜後爲之。處所以仁政殿爲之。出宮門路。以協陽門磨鍊。又命書傳敎曰。親享有命。執事分排之際。不可無銓郞。前吏曹正郞金載瓚。仍任前職。又命書傳敎曰。違牌臺諫許遞。今日政差出。又命書傳敎曰。向來所下求言綸音。諸道祗受狀啓結語。必是錯看辭意而然者。自監兵水使。至于守令邊將。凡係邑弊民隱。俾各應旨陳聞。雖在韋布之微。苟有所見。亦皆許令應旨。而諸道狀辭。但曰曉諭坊曲韋布云云。大非求助之本意。更自政院。以此意下諭于諸道。若是申諭。而無一人應旨。則當初求言之擧。只歸無實。不言之責。在所難免。竝以此意下諭。命退。承史以次退出。
정조 5년
行都承旨嚴璹藥院直。左承旨徐有防坐。右承旨趙時偉坐直。左副承旨金宇鎭坐直。右副承旨李世奭坐。同副承旨鄭志儉內閣進。注書趙興鎭仕李祖承病。假注書趙衍德藥院直。事變假注書李敏采仕。
정조 5년
傳于徐有防曰。大臣備局堂上。引見。
정조 5년
傳于徐有防曰。禮房承旨。馳詣宗廟景慕宮。奉審摘奸以來。
정조 5년
以校理金履正洪秉聖牌不進罷職傳旨。傳于徐有防曰。只推。
정조 5년
以修撰尹長烈牌不進罷職傳旨。傳于徐有防曰。只推。
정조 5년
以掌令池應龍金翊休。司諫尹東晩。正言崔烜牌不進罷職傳旨。傳于趙時偉曰。只推。
정조 5년
兵曹口傳政事。以邊聖和。爲兼內乘。
정조 5년
金宇鎭。以吏曹言啓曰。今此擧動時。左右通禮。不可不備員。左通禮未差之代。口傳備擬以入之意。敢啓。傳曰。知道。
정조 5년
吏曹口傳政事。洪宗藎。爲左通禮。
정조 5년
傳于金宇鎭曰。兵曹郞廳拿處。
정조 5년
以兵曹正郞朴長卨。拿處傳旨。傳于金宇鎭曰。今番則姑爲分揀。後勿如是之意。各別嚴飭。
정조 5년
趙時偉。以兵曹言啓曰。再明日擧動時。本曹郞廳。侍衛及各差備。不可不備員。正郞一員未差代。令該曹。以在京無故人。口傳差出。以爲備員之地。何如。傳曰。允。
정조 5년
吏曹口傳政事。以權以綱爲兵曹正郞。
정조 5년
辛丑十一月三十日午時。上御誠正閣。左承旨左副承旨。入侍時。左承旨徐有防。左副承旨金宇鎭。記事官趙興鎭金鳳顯。記注官張顯慶。以次進伏訖。上命讀公事。有防宇鎭。分讀奏訖。命書判付。仍命書傳敎曰。曾欲提敎而未果。前參議申大升。前佐郞柳翼之。罪名蕩滌。命退。承史以次退出。
정조 5년
辛丑十一月三十日申時。上御誠正閣。坐直承旨。與二直提學入侍時。二直提學鄭志儉。右承旨趙時偉。右副承旨金宇鎭。假注書趙衍德。記注官張顯慶。記事官金鳳顯。以次進伏訖。上曰。齎咨官手本持來。賤臣。承命出持入。上曰。留院公事持來。賤臣承命出持入。命時偉等。讀奏訖。命退。諸臣以次退出。
정조 5년
行都承旨嚴璹藥院進。左承旨徐有防齋直。右承旨趙時偉齋宿。左副承旨金宇鎭齋直。右副承旨李世奭齋宿。同副承旨鄭志儉內閣進。注書趙興鎭齋直李祖承病。假注書趙衍德藥院直。事變假注書李敏采仕。
정조 5년
徐有防啓曰。明日大駕詣宗廟後。王大妃殿惠慶宮問安。何承旨進去乎。敢稟。無批
정조 5년
傳于趙時偉曰。承旨持歲抄入侍。
정조 5년
傳于趙時偉曰。吏兵曹歲抄點下者。依例捧傳旨。
정조 5년
傳于金宇鎭曰。前直閣金載瓚。仍任前職。
정조 5년
吏曹口傳政事。奎章閣直閣單金載瓚。
정조 5년
傳于金宇鎭曰。不過一時飭罰。禁衛大將姑勿出望事。言于廟堂。
정조 5년
傳于金宇鎭曰。承旨率敎官及童蒙。入侍。
정조 5년
傳于李世奭曰。在外及未肅拜兩司許遞。今日政差出。
정조 5년
傳于徐有防曰。拿處兵曹郞廳改差。今日政差出。
정조 5년
傳于徐有防曰。差祭兵曹參知許遞。今日政差出。
정조 5년
有政。吏批。判書李衍祥進。參判金文淳牌不進。參議沈念祖進。左承旨徐有防進。以權以綱爲掌令。柳翼之沈商賢爲持平。趙錫穆爲獻納。金翊休爲副校理。奇彦鼎爲司諫。李柱國爲左尹。宋銓爲掌樂正。金孝眞爲兵曹佐郞。韓㵛爲承文判校。李漢一爲豐基郡守。咸春君單李昌運延豐君單李𡊠西春君爗西淸君煋。以上在喪經制。瓮津府使李潤慶仍任事。承傳。再政。以徐有成爲掌令。李運彬爲黃山察訪。朴聖泰爲宗簿正。三政。以鄭東顯爲司宰僉正。趙城鎭爲兵曹正郞。四政。以趙鼎鎭爲兵曹參知。
정조 5년
兵批。判書李性源病。參判鄭昌聖入直進。參議尹冕東病。參知沈有鎭病。右承旨趙時偉進。黃海水使李潤慶仍任事。承傳。副護軍宋載岳柳爾冑尹珖柳大源趙榮弼。副司直洪樂命權噵金履素金頤柱姜恒申大升趙鼎鎭。
정조 5년
趙時偉。以弘文館言啓曰。本館上番闕直。事甚未安。今日政新除授玉堂。待下批牌招入直。何如。傳曰。允。
정조 5년
傳于徐有防曰。動駕侍臣。不可不備員。未肅拜館官許遞。前望單子入之。
정조 5년
傳于徐有防曰。館官不備。前望單子入之。
정조 5년
副修撰前望單子入之。尹㬦落點。
정조 5년
修撰前望單子入之。李敬一落點。
정조 5년
傳于徐有防曰。新除授館官。竝牌招察任。
정조 5년
金宇鎭。以吏曹言啓曰。今此永禧殿臘享大祭親行時。典祀官不可不備。奉常正有闕代。口傳擬入之意。敢啓。傳曰。知道。
정조 5년
吏曹口傳政事。以尹長烈爲奉常正。
정조 5년
假注書趙衍德書啓。臣敬奉聖敎。馳往傳諭于薰陶坊契苧廛洞議政府領議政徐命善所住處。則以爲卽者史官。臨宣聖旨。特軫賤臣疾病。難强之狀。勿令進參於明日陪班。又有還宮後來待之命。此實出於憐恤微命。心欲其生之聖意。天高地厚。此恩何極。至於再明宣召。又是年年記錄之殊榮。奉讀數回。不禁感淚之交頤。第當經宿動駕之日。偃然在家。實非私心之所敢安。而若是恩敎之下。不體聖眷之隆摰。强將欠潔之疾。趨造駿奔之列。其在道理。亦涉惶悚。臣謹當自力隨駕。少伸微分。不參陪祭。仰承德意。仍於回鑾後。趨詣闕中。祗俟召命云矣。敢啓。傳曰。知道。
정조 5년
徐有防。以吏曹言啓曰。今此社稷宗廟景慕宮臘享大祭執禮大祝。及永禧殿臘享大祭親行時。執禮以下諸執事。多以侍從塡差矣。時無職名人員。令該曹。口傳付軍職。何如。傳曰。允。
정조 5년
金宇鎭。以吏曹言啓曰。明日動駕時。協律郞不可不備。而新除授掌樂正李身晦在外云。今姑改差。其代擬入之意。敢啓。傳曰。知道。
정조 5년
李世奭。以戶曹言啓曰。曹中各樣物種歲末遺在。依例別單書入之意。敢啓。傳曰。知道。
정조 5년
又以都摠府言啓曰。卽者宣仁門守門將金益聲所告內。武藝別監洪德寬爲名人。爛漫泥醉。毆蹴門卒。詬辱守門將。無數作挐。逐出復入。無以制遏云。莫重闕門之內。渠以掖屬。肆然使酒之狀。萬萬驚駭。所謂洪德寬。卽令攸司。從重科罪。何如。傳曰。近來飭禁至嚴。雖以今年言之。擬以回示之法。準以重棍之律者。殆近數人。而充軍定配。亦非一再。渠輩所犯如此。今番又不可尋常處之。已令拘繫以置。而草記際此又到。方使訓局牢囚。待用刑時。沙場回示後。嚴棍三十度矣。纔有受敎。門外之事。使司謁機察。則如能檢飭。安有是也。待用棍。今兵判決棍十度。卿府之中。如是草記。可謂據職。宜有激勵之政。內下箭竹各一部。入直摠管親授。可也。
정조 5년
趙時偉。以訓鍊都監言啓曰。武藝別監洪德寬。使訓局牢囚。待用刑時。沙場回示後。嚴棍三十度事。都摠府草記批下矣。依傳敎。洪德寬。待用刑時。勘罪次牢囚北營之意。敢啓。傳曰。知道。
정조 5년
又以御營廳言啓曰。今十二月初二日擧動時。依改付標擧條。東營入直騎士二十五人及出番鄕軍。中哨一百九名。右哨一百九名。各其將官。領赴於摠戎廳留陣。而東營入直騎士。則待標信出用。還宮後還入直之意。敢啓。傳曰。知道。
정조 5년
金宇鎭。以義禁府言啓曰。保放罪人魚用元放送事。命下矣。魚用元放送之意。敢啓。傳曰。知道。
정조 5년
又以義禁府言啓曰。宣傳官李潤集拿囚之意。敢啓。傳曰。分揀放送。
정조 5년
領府事金尙喆箚曰。伏以。臣卽一已謝之人。有何擬議於一切職務。而名未去朝籍。身未退鄕里。政如老牛疲馬。猶不能脫其羈紲。所帶樞府告身。諸司提擧是也。從前陳懇。非不屢矣。未蒙允兪。荏苒遷就。今又當殿最之月矣。以臣癃殘。人事都廢。近又寒疾添苦。床席沈淹。雖値動駕之時。每犯闕禮之罪。尙何以束帶赴衙。能行考績之政乎。無公務坐食俸祿。寧有如許廉恥。而一味淟涊。瘝闕至此。徒傷國家實政。揆以分義。豈不萬萬未安之甚。趁今變通。勢不可已。玆敢冒入文字。披瀝情實。此豈臣可已而不已者。伏乞聖明。俯垂鑑諒。將臣所兼諸任。亟先遞改。毋曠公務。仍治臣輒事瀆撓之罪。使具僚警。而私分安焉。取進止。答曰。省箚具悉卿懇。久未見卿。切切際。聞有愼節。繼用悶慮。卿其安心勿辭。如意將攝。仍傳曰。此批答。遣史官。傳諭于領府事。
정조 5년
領敦寧李溵箚曰。伏以。宮享隔宵。玉體冒寒。雖仰孝思之篤至。益切下情之憂慮。念臣蒙恩調病。今旣多日。而所患諸症。有進無退。危兆敗形。疊見層出。明日班行。致身末由。噫。臣受國厚恩。無一報效。此將爲不暝之恨。瞻望宸極。但有耿結而已。且伏聞以各司殿最行否。有問啓之命。而臣之本兼二司。緣臣之故。至廢應行之考績。以私妨公。孰甚於此。論以國體。宜有勘罰。短箚自列。仰請處分。伏乞聖明。亟降威譴。以警具僚。武庫提擧。仍令出代。以爲及時擧行之地。不勝幸甚。取進止。答曰。省箚具悉卿懇。以疾未參。何爾辭巽。卿其安心勿辭。加意善攝。仍傳曰。此批答。遣史官。傳諭于領敦寧。